Марко Ганчев
Агрегатното състояние на млякото

chitanka.info

Зимъс млякото ми на балкона

беше станало на буца твърда.

В тенджера го слагам на котлона

да възври, обаче то не мърда.

Тъкмо в банята ще се измия,

а след банята ще ям попара.

Връщам се, но сварвам поразия:

млякото ми станало на пара.

Тъй открих, че всяко мляко бива

твърдо, течно и газообразно,

а това, в което се налива,

бива пълно или бива празно.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.